CELEX: 32017R0929
Language: el
Date: 2017-05-31 00:00:00
Title: Εκτελεστικός κανονισμός (ΕΕ) 2017/929 της Επιτροπής, της 31ης Μαΐου 2017, για τη θέσπιση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν στα χωρικά ύδατα της Ελλάδας

1.6.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 141/3
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/929 ΤΗΣ ΕΠΙΤΡΟΠΉΣ
   της 31ης Μαΐου 2017
   για τη θέσπιση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν στα χωρικά ύδατα της Ελλάδας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα (1), και ιδίως το άρθρο 13 παράγραφος 5,
   Εκτιμώντας τα ακόλουθα:
   
               (1)
            
            
               Το άρθρο 13 παράγραφος 1 του κανονισμού (ΕΚ) αριθ. 1967/2006 απαγορεύει τη χρήση συρόμενων εργαλείων εντός 3 ναυτικών μιλίων από την ακτή ή εντός αποστάσεως από την ακτή μέχρι την ισοβαθή των 50 μέτρων στην περίπτωση που το βάθος αυτό συναντάται σε μικρότερη απόσταση από την ακτή.
            
         
               (2)
            
            
               Κατόπιν αιτήματος κράτους μέλους, η Επιτροπή δύναται να επιτρέψει παρέκκλιση από το άρθρο 13 παράγραφος 1 του κανονισμού (ΕΚ) αριθ. 1967/2006, υπό την προϋπόθεση ότι πληρούται μια σειρά από όρους που προβλέπονται στο άρθρο 13 παράγραφοι 5 και 9.
            
         
               (3)
            
            
               Στις 2 Ιουνίου 2016, η Επιτροπή έλαβε από την Ελλάδα αίτημα παρέκκλισης από το άρθρο 13 παράγραφος 1 πρώτο εδάφιο του κανονισμού (ΕΚ) αριθ. 1967/2006, σχετικά με τη χρήση παραδοσιακών συρόμενων από σκάφη γρίπων που αλιεύουν μαρίδα (Spicara smaris) και γόπα (Boops boops) στα χωρικά ύδατα της Ελλάδας.
               
            
         
               (4)
            
            
               Το αίτημα αφορά αλιευτικές δραστηριότητες που έχουν ήδη εγκριθεί από την Ελλάδα και καλύπτει σκάφη τα οποία διαθέτουν ιστορικό αλιείας των εν λόγω ειδών για πάνω από πέντε έτη και δραστηριοποιούνται στο πλαίσιο του σχεδίου διαχείρισης που εγκρίθηκε από την Ελλάδα.
            
         
               (5)
            
            
               Τον Σεπτέμβριο του 2016 η Επιστημονική, Τεχνική και Οικονομική Επιτροπή Αλιείας (ΕΤΟΕΑ) εξέτασε την παρέκκλιση που ζήτησε η Ελλάδα και το σχετικό προσχέδιο διαχείρισης.
            
         
               (6)
            
            
               Στις 29 Δεκεμβρίου 2016 η Ελλάδα ενέκρινε το σχέδιο διαχείρισης με υπουργική απόφαση (6719/146097/29-12-2016) σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006 (εφεξής αναφερόμενο ως «ελληνικό σχέδιο διαχείρισης»).
            
         
               (7)
            
            
               Η παρέκκλιση που ζητεί η Ελλάδα συνάδει με τους όρους που προβλέπονται στο άρθρο 13 παράγραφοι 5 και 9 του κανονισμού (ΕΚ) αριθ. 1967/2006.
            
         
               (8)
            
            
               Ειδικότερα, υπάρχουν συγκεκριμένοι γεωγραφικοί περιορισμοί δεδομένης αφενός της διακριτής μορφολογικής δομής της Ελλάδας που περιλαμβάνει πολυάριθμα νησιά κατανεμημένα σε διάφορα πελάγη και, αφετέρου, της γεωγραφικής κατανομής των στοχευόμενων ειδών που περιορίζονται αποκλειστικά σε ορισμένες συγκεκριμένες περιοχές και ζώνες στις παράκτιες περιοχές σε βάθη μικρότερα των 50 μέτρων. Ως εκ τούτου, τα αλιευτικά πεδία είναι περιορισμένα.
            
         
               (9)
            
            
               Η αλιεία δεν μπορεί να πραγματοποιηθεί με άλλα αλιευτικά εργαλεία, δεδομένου ότι μόνον οι συρόμενοι από σκάφη γρίποι έχουν τα τεχνικά χαρακτηριστικά που απαιτούνται για την άσκηση του εν λόγω τύπου αλιείας.
            
         
               (10)
            
            
               Επιπλέον, η αλιεία δεν έχει σημαντική επίπτωση στο θαλάσσιο περιβάλλον, διότι οι συρόμενοι από σκάφη γρίποι είναι ιδιαιτέρως επιλεκτικά αλιευτικά εργαλεία, δεν εφάπτονται με τον πυθμένα της θάλασσας και δεν μπορούν να χρησιμοποιηθούν πάνω από θαλάσσιο βυθό με βλάστηση ποσειδωνίας (Posidonia oceanica).
            
         
               (11)
            
            
               Το αίτημα περιλαμβάνει κατάλογο 244 σκαφών που απαριθμούνται στο παράρτημα 5 του σχεδίου διαχείρισης για τη ρύθμιση της λειτουργίας των παραδοσιακών συρόμενων από σκάφος γρίπων στα ελληνικά χωρικά ύδατα. Συνεπώς, η παρέκκλιση που ζητεί η Ελλάδα αφορά περιορισμένο αριθμό σκαφών, σε σύγκριση με την ευρεία περιοχή κατανομής του στόλου των συρόμενων από σκάφος γρίπων που αντιπροσωπεύει περίπου το 1,5 τοις εκατό του συνόλου του ελληνικού αλιευτικού στόλου και 1 697,72 κόρους ολικής χωρητικότητας (GT).
            
         
               (12)
            
            
               Τα εν λόγω σκάφη περιλαμβάνονται σε κατάλογο που κοινοποιήθηκε στην Επιτροπή σύμφωνα με το άρθρο 13 παράγραφος 9 του κανονισμού (ΕΚ) αριθ. 1967/2006.
            
         
               (13)
            
            
               Η ελληνική υπουργική απόφαση και το σχέδιο διαχείρισης εγγυώνται τη μη περαιτέρω αύξηση της αλιευτικής προσπάθειας σύμφωνα με το άρθρο 13 παράγραφος 9 του κανονισμού (ΕΚ) αριθ. 1967/2006.
            
         
               (14)
            
            
               Οι εν λόγω αλιευτικές δραστηριότητες πληρούν τις απαιτήσεις του άρθρου 4 παράγραφος 1 πρώτο εδάφιο του κανονισμού (ΕΚ) αριθ. 1967/2006 που απαγορεύει την αλιεία πάνω από τα εν λόγω ενδιαιτήματα. Πράγματι, οι συρόμενοι από σκάφη γρίποι ρυμουλκούνται εντός της στήλης ύδατος και δεν αγγίζουν τον θαλάσσιο πυθμένα. Επιπλέον, η ολοκλήρωση της χαρτογράφησης των λειμώνων ποσειδωνίας (Posidonia oceanica) στα ελληνικά χωρικά ύδατα συμβάλλει στην προστασία της Posidonia oceanica.
            
         
               (15)
            
            
               Οι απαιτήσεις του άρθρου 8 παράγραφος 1 στοιχείο η) του κανονισμού (ΕΚ) αριθ. 1967/2006 δεν ισχύουν επειδή αφορούν μηχανότρατες.
            
         
               (16)
            
            
               Όσον αφορά την απαίτηση συμμόρφωσης με το άρθρο 9 παράγραφος 3 σχετικά με τον καθορισμό του ελάχιστου ανοίγματος ματιών, η Επιτροπή επισημαίνει ότι, επειδή οι σχετικές αλιευτικές δραστηριότητες είναι σε μεγάλο βαθμό επιλεκτικές, έχουν αμελητέα επίπτωση στο θαλάσσιο περιβάλλον και δεν διέπονται από τις διατάξεις του άρθρου 4 παράγραφος 5, σύμφωνα με το άρθρο 9 παράγραφος 7 του κανονισμού (ΕΚ) αριθ. 1967/2006, η Ελλάδα επέτρεψε παρέκκλιση από τις εν λόγω διατάξεις στο πλαίσιο του σχεδίου διαχείρισής της.
            
         
               (17)
            
            
               Οι επίμαχες αλιευτικές δραστηριότητες λαμβάνουν χώρα σε πολύ μικρή απόσταση από την ακτή και, συνεπώς, δεν παρεμποδίζουν τις δραστηριότητες άλλων σκαφών.
            
         
               (18)
            
            
               Το σχέδιο διαχείρισης διασφαλίζει ότι τα αλιεύματα των ειδών που αναφέρονται στο παράρτημα III του κανονισμού (ΕΚ) αριθ. 1967/2006 είναι ελάχιστα δεδομένου ότι τα στοχευόμενα είδη είναι η μαρίδα (Spicara smaris) και η γόπα (Boops boops), οι οποίες δεν αναφέρονται στο παράρτημα III του κανονισμού (ΕΚ) αριθ. 1967/2006 και οι αλιευτικές δραστηριότητες είναι ιδιαιτέρως επιλεκτικές.
            
         
               (19)
            
            
               Οι αλιευτικές δραστηριότητες είναι ιδιαιτέρως επιλεκτικές και δεν στοχεύουν στην αλίευση κεφαλόποδων.
            
         
               (20)
            
            
               Το σχέδιο διαχείρισης περιλαμβάνει μέτρα παρακολούθησης των αλιευτικών δραστηριοτήτων και, συνεπώς, πληροί τις προϋποθέσεις του άρθρου 14 του κανονισμού (ΕΚ) αριθ. 1224/2009 του Συμβουλίου (2).
            
         
               (21)
            
            
               Το ελληνικό σχέδιο διαχείρισης περιλαμβάνει μέτρα για την παρακολούθηση των αλιευτικών δραστηριοτήτων, όπως προβλέπεται στο άρθρο 13 παράγραφος 9 τρίτο εδάφιο του κανονισμού (ΕΚ) αριθ. 1967/2006.
            
         
               (22)
            
            
               Συνεπώς, θα πρέπει να χορηγηθεί η αιτούμενη παρέκκλιση.
            
         
               (23)
            
            
               Οι Ελλάδα θα πρέπει να υποβάλλει έκθεση στην Επιτροπή σε τακτά διαστήματα και σύμφωνα με το σχέδιο παρακολούθησης που προβλέπεται στο ελληνικό σχέδιο διαχείρισης.
            
         
               (24)
            
            
               Ο περιορισμός της διάρκειας της παρέκκλισης θα επιτρέψει τη διασφάλιση ταχείας λήψης διορθωτικών μέτρων διαχείρισης σε περίπτωση που από την έκθεση στην Επιτροπή προκύψει ότι η κατάσταση διατήρησης των υπό εκμετάλλευση αποθεμάτων είναι κακή, ενώ παράλληλα θα προσφέρει περιθώριο βελτίωσης της επιστημονικής βάσης που θα επιτρέψει τη βελτίωση του σχεδίου διαχείρισης.
            
         
               (25)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Παρέκκλιση
   1.   Το άρθρο 13 παράγραφος 1 του κανονισμού (ΕΚ) αριθ. 1967/2006 δεν εφαρμόζεται στα χωρικά ύδατα της Ελλάδας όσον αφορά την αλιεία μαρίδας (Spicara smaris) και γόπας (Boops boops) από συρόμενους από σκάφη γρίπους.
   2.   Οι συρόμενοι από σκάφη γρίποι που αναφέρονται στην παράγραφο 1 χρησιμοποιούνται από σκάφη τα οποία:
   
               α)
            
            
               φέρουν τον αριθμό καταχώρισης που αναφέρεται στο παράρτημα 5 του ελληνικού σχεδίου διαχείρισης·
            
         
               β)
            
            
               διαθέτουν ιστορικό αλιείας των εν λόγω ειδών για πάνω από πέντε έτη· και
            
         
               γ)
            
            
               διαθέτουν άδεια αλιείας και δραστηριοποιούνται στο πλαίσιο του σχεδίου διαχείρισης που εγκρίθηκε από την Ελλάδα σύμφωνα με το άρθρο 19 του κανονισμού (ΕΚ) αριθ. 1967/2006.
            
         Άρθρο 2
   Σχέδιο παρακολούθησης και υποβολή έκθεσης
   Η Ελλάδα υποβάλει στην Επιτροπή έκθεση η οποία καταρτίζεται σύμφωνα με το σχέδιο παρακολούθησης που ορίζεται στο σχέδιο διαχείρισης.
   Άρθρο 3
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται για χρονικό διάστημα τριών ετών μετά την ημερομηνία έναρξης ισχύος του.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 31 Μαΐου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 409 της 30.12.2006, σ. 11.
   
      (2)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).